
	
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А   К О Р У П Ц И Я Т А   
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 




РЕШЕНИЕ
№ РН–161-24-23

	Днес, 09.09.2024 г., Комисията за противодействие на корупцията /КПК/, в състав:
            Заместник-председател: Антон Славчев
Член: Антоанета Цонкова
Член: Пламен Йоцов
	Член: Силвия Къдрева

У С Т А Н О В И:

Проверката е по реда на чл. 13, ал. 1, т. 8 от Закона за противодействие на корупцията (ЗПК), образувано е въз основа на Решение № КИ-111 от 25.03.2024 г. по сигнал с рег. № С-161/05.03.2024 г. на КПК.
Проверката е образувана срещу Бойко Пандурски, в качеството му на управител на „Паркинги и гаражи - Б.“ ЕООД.
По същество изложените в сигнала данни гласят, че Бойко Пандурски е собственик на действащо търговско дружество, което понастоящем осъществява търговска дейност в Кралство Великобритания. Сигналоподателят твърди, че същото води до нарушение не само на забраната по чл. 20, ал. 1, т. 10 от Закона за публичните предприятия (ЗПП), но и на клаузи, заложените в договора за възлагане на управлението на „Паркинги и гаражи - Б.“ ЕООД, по силата на който Пандурски управлява дружеството.
Към сигнала не са приложени доказателства.
С оглед изнесените твърдения, Комисията е изискала и с писмо с вх. № КПК-7151-1/20.05.2024 г. на КПК от кмета на община Б. е събрала заверени преписи от Договор за възлагане на управлението на еднолично дружество с ограничена отговорност „Паркинги и гаражи - Б.“ № 591ЧР-Д/18.12.2023 г. и Декларация за несъвместимост по по чл. 49, ал. 1, т. 1 от ЗПК на Бойко Пандурски.
           Във връзка с изнесените в сигнала твърдения, служебно е извършена справка  в Търговски регистър и регистър на юридическите лица с нестопанска цел (ТРРЮЛНЦ).

След като обсъди събраните в хода на административното производство доказателства, Комисията установи следното от фактическа страна:

Сигнал с вх. № С-161/05.03.2024 г. на КПК е подаден от физическо лице с посочени три имена, адрес и телефон за връзка, като същият е и подписан от подателя.
От извършена служебна справка се установи, че „Паркинги и гаражи - Б.“ ЕООД с ЕИК 200181086 е търговско дружество, чийто едноличен собственик на капитала е Община Б.
По силата на Договор за възлагане на управлението на еднолично дружество с ограничена отговорност „Паркинги и гаражи - Б.“ (Договор) № 591ЧР-Д/18.12.2023 г., сключен между кмета на община Б. и Бойко Пандурски, последният е назначен като управител на „Паркинги и гаражи - Б.“ ЕООД, считано от 18.12.2023 г. В това си качество Пандурски е подал Декларация за несъвместимост по чл. 49, ал. 1, т. 1 от ЗПК от 18.12.2023 г., в която е посочил, че не заема длъжност и не извършва дейности, които съгласно Конституцията или специален закон са несъвместими със служебното му положение.
От справка в ТРРЮЛНЦ по партида на физическо лице се установи, че Бойко Пандурски е бил съдружник в капитала на “Ф***** ****“ ООД (понастоящем „Ф***** ****“ ЕООД) с ЕИК ********* до 01.06.2010 г., на която дата е заличен като такъв и считано от същата дата дружеството е трансформирано в еднолично дружество с ограничена отговорност. От същата справка не се установи участие на Пандурски в други търговски дружества, включително и прекратено такова. 

Въз основа на така изяснената фактическа обстановка Комисията за противодействие на корупцията установи  следното от правна страна:

            Сигнал с вх. № С-161/05.03.2024 г. на КПК е подаден от лице, идентифицирано по реда на чл. 62, ал. 2 от ЗПК във връзка с чл. 15, ал. 2 от Закона за защита на лицата, подаващи сигнали или публично оповестяващи информация за нарушения (ЗЗЛПСПОИН). 
            В качеството си на управител на „Паркинги и гаражи - Б.“ ЕООД, Бойко Пандурски е лице, заемащо публична длъжност по смисъла на чл. 6, ал. 1, т. 50 от ЗПК.
            Съгласно разпоредбата на чл. 13, ал. 1, т. 8 от ЗПК, в правомощията на Комисията е да проверява сигнали във връзка с декларациите за несъвместимост на лицата, заемащи публични длъжности, като при установена несъвместимост – да сезира органа по избора или назначаването им за предприемане на съответните действия. С оглед изложеното, по отношение на Бойко Пандурски, като управител на „Паркинги и гаражи - Б.“ ЕООД - лице, заемащо публична длъжност по чл. 6, ал. 1, т. 50 от ЗПК, компетентна да извърши проверка във връзка с наличието или липсата на несъвместимост е Комисията за противодействие на корупцията. 
Несъвместимостта по смисъла на § 1, т. 4 от ДР на ЗПК съставлява заемането на друга длъжност или извършването на дейност, които съгласно Конституцията или закон са несъвместими с положението на лицето, като заемащо публична длъжност. ЗПК не посочва самостоятелни основания за несъвместимост на изброените в чл. 6, ал. 1 от закона длъжности. Поради разнородността на правомощията, произтичащи от всяка от последните, за всяка от тях са налице и различни предпоставки за възникване на несъвместимост.
С оглед основните характеристики на института, настоящата проверка изисква извършване на индивидуална и диференцирана преценка касателно предпоставките за несъвместимост, относими към конкретния случай. Нарушение може да се установи само и доколкото установените фактически положения съвпадат с хипотезата на съдържащите се в специалните закони ограничения и забрани. Затова при практическото прилагане на института на несъвместимостта е необходимо точно да се установи кои са приложимите разпоредби от Конституцията и/ или от специалните закони, да се съпостави фактическата обстановка с възведените в тях забрани, за да се направи обоснован извод за наличието на нарушение, водещо до несъвместимост. В тази връзка и предвид служебното положение на Бойко Пандурски, като управител на „Паркинги и гаражи - Б.“ ЕООД, приложение по отношение установяването на наличието или липсата на несъвместимост за същия намират разпоредбите на Закона за публичните предприятия (ЗПП).
Изискванията към органите за управление и контрол на публичните предприятия, а така също и длъжностите и дейностите, несъвместими с положението на лицето, заемащо длъжност като член на такъв орган, са изчерпателно изброени в разпоредбата на чл. 20 от ЗПП. Сред лимитативно изброените в посочената норма са включително забраните такова лице да извършва търговски сделки от свое или от чуждо име, както и да е съдружник в събирателни, в командитни дружества и в дружества с ограничена отговорност – забрани, които по аргумент на чл. 20, ал. 2 от ЗПП са приложими, когато се касае за дейност, сходна с дейността на публичното предприятие. 
Във връзка с горното, следва да се вземе предвид, че в рамките на настоящата проверка безспорно се установи участие на Бойко Пандурски като съдружник в  капитала на “Ф***** ****“ ООД (понастоящем „Ф***** ****“ ЕООД) с ЕИК ********* до 01.06.2010 г., на която дата е заличен като такъв, но така установеното не е от естество да доведе до нарушение на възведените в чл. 20 от ЗПП ограничения, респективно не е от естество да доведе и не води до несъвместимост за същия, като управител на „Паркинги и гаражи - Б.“ ЕООД, доколкото участието му вече е било прекратено към момента на встъпването му в длъжност като такъв, а именно към 18.12.2023 г. От тук нататък ирелевантно за настоящата проверка е дали като съдружник в капитала на дружество с ограничена отговорност Пандурски е извършвал търговски сделки, както и дали предметът на дейност на дружеството е сходен с предмета на дейност на публичното предприятие.
            Предвид, че нарушение във връзка с несъвместимостта на лицата, заемащи публични длъжности, може да се установи само и доколкото установените фактически положения съвпадат с хипотезата на съдържащите се в специалните закони ограничения и забрани, в настоящия случай по отношение на Пандурски безспорно не е налице несъвместимост между участието му като съдружник в капитала на “Ф***** ****“ ООД (понастоящем „Ф***** ****“ ЕООД) с ЕИК ********* до 01.06.2010 г. и положението му като управител на „Паркинги и гаражи - Б.“ ЕООД.
  Съобразно разпоредбата на чл. 90, ал. 5 от ЗПК, Комисията прави своите изводи на база доказателства, събрани по реда на Административнопроцесуалния кодекс, а в случая събраните такива налагат безспорен извод, че не са налице предпоставките, обосноваващи наличието на несъвместимост.       
            Предвид изложеното и на основание чл. 92, ал. 1 и ал. 2 във вр. с чл. 13, ал. 1, т. 8 от ЗПК, във връзка с § 7, ал. 2 от ПЗР на ЗПК, Комисията за противодействие на корупцията

РЕШИ:

НЕ УСТАНОВЯВА НЕСЪВМЕСТИМОСТ по отношение на Бойко Славчев Пандурски  с ЕГН 8605230065, в качеството му на управител на „Паркинги и гаражи - Б.“ ЕООД и лице, заемащо публична длъжност по чл. 6, ал. 1, т. 50 от ЗПК, във връзка с участието му в капитала на “Ф***** ****“ ООД (понастоящем „Ф***** ****“ ЕООД) с ЕИК ********* до 01.06.2010 г.


                КОМИСИЯ:

ЗАМЕСТНИК-ПРЕДСЕДАТЕЛ:............................/АНТОН СЛАВЧЕВ/

ЧЛЕН.............................................................../АНТОАНЕТА ЦОНКОВА/

		ЧЛЕН............................................................................/ПЛАМЕН ЙОЦОВ/ 

                       ЧЛЕН......................................................................../СИЛВИЯ КЪДРЕВА/










